Steffen Larsen (LA), 2025-12-02:
Vi stemte for forslaget.
Mange tak, formand.
I Danmark taler vi ofte om friheden, og vi bryster os af at være et land, hvor borgerne, langt hen ad vejen i hvert fald, trygt kan leve deres liv uden alt for meget unødig indblanding fra staten.
Men lad os være ærlige og sige, at på området for privatliv og overvågning kan det være svært at se vores idealer altid blive overholdt.
For i årevis har vi set den samme udvikling.
Hver gang staten står over for et problem, er svaret mere registrering, mere kontrol og mere overvågning, ikke altid målrettet og ikke altid proportionalt, blot mere.
Lad os gribe et meget konkret eksempel.
Partierne bag det sagde, at det naturligvis ikke ville blive misbrugt, men med det samme tog en række kommuner og indhentede bankoplysninger på samtlige kontanthjælpsmodtagere, ikke bare dem, der var et mistankegrundlag mod.
Det, man fandt ud af, var, at sønderjyder handler ind i Tyskland.
Det er ikke chokerende nyt, men nu blev den oplysning brugt til at sige, at folk, der handlede ind over grænsen, ikke var til rådighed for arbejdsmarkedet og altså mistede deres kontanthjælp, flere af dem i flere måneder i streg, hvor det altså var deres eneste indtægtsgrundlag.
De havde ikke brudt reglerne, for de boede jo og var reelt i Danmark hver evig eneste dag, undtagen når de handlede ind.
Dette var et ret simpelt eksempel på, hvor lille en regel der kan føre til øget overvågning af borgerne, og det sker uden en samlet plan, uden en konsekvensvurdering og uden en grundlæggende diskussion om, hvad det betyder for borgernes frihed og retssikkerhed.
Det er på tide, vi gør op med den tankeløshed.
Derfor har Danmark brug for en privatlivskommission – en kommission, der endelig tager det samlede billede af vores ret til privatliv alvorligt og en kommission, der tør at stille det vigtigste spørgsmål af dem alle: Hvordan sikrer vi staten de nødvendige redskaber, uden at borgernes grundlæggende frihedsrettigheder bliver eroderet stykke for stykke?
Vi har en masse dataregistrering, der rammer millioner af lovlydige danskere hver eneste dag.
Vi har chatkontrolforsøg i EU, som danske ministre begejstret forsøger at få igennem.
Det vil give staten adgang til borgernes mest intime kommunikation.
Vi har myndigheder, der ofte ikke selv forstår, hvilke data de indsamler, hvem der har adgang til det, eller hvilke konsekvenser det har.
Der findes ingen frie borgere uden et privat rum, hvor staten ikke skal blande sig.
En privatlivskommission skal derfor være med til at kortlægge alle områder, hvor staten i dag indsamler og lagrer borgernes data, vurdere proportionaliteten – hvad virker, og hvad virker ikke, og er vi gået for langt?
Det her handler ikke om teknik; det handler om magt.
I et liberalt demokrati bør svaret være enkelt: Staten får de beføjelser, den har brug for, og ikke mere.
Men sådan arbejder vi ikke i dag, og derfor har vi brug for en kommission, der ikke styres af ministerielle interesser eller embedsmænd med et overvågningsapparat at forsvare, men af uvildige eksperter, jurister, teknologer, menneskerettighedsfolk og kritiske røster.
Det skal være en kommission, der tør at sige det, som skiftende regeringer egentlig ikke vil høre, nemlig at Danmark er kommet for langt væk fra noget proportionalitet, at borgernes privatliv ikke er en restkategori, og at staten ikke skal overvåge alle for at få fat i få.
Hvis vi ikke gør noget nu, er det næste skridt allerede undervejs.
Hver eneste gang en minister siger, at bare rolig, vi har styr på det, står vi nogle måneder senere med et endnu større indgreb i borgernes privatliv, der aldrig burde være gennemført.